Document ID: 32009R1135

ΚΑΝΟΝΙΣΜΌΣ (ΕΚ) αριθ. 1135/2009 ΤΗΣ ΕΠΙΤΡΟΠΉΣ
της 25ης Νοεμβρίου 2009
για την επιβολή ειδικών όρων που διέπουν την εισαγωγή ορισμένων προϊόντων καταγωγής ή προέλευσης Κίνας και για την κατάργηση της απόφασης 2008/798/ΕΚ
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β,
Εκτιμώντας τα ακόλουθα:
(1)
Το άρθρο 53 του κανονισμού (ΕΚ) αριθ. 178/2002 προβλέπει τη δυνατότητα θέσπισης κατάλληλων κοινοτικών μέτρων έκτακτης ανάγκης για τρόφιμα και ζωοτροφές που εισάγονται από τρίτη χώρα προκειμένου να προστατευτεί η δημόσια υγεία, η υγεία των ζώων ή το περιβάλλον, όταν ο κίνδυνος δεν μπορεί να αντιμετωπιστεί ικανοποιητικά με τα μέτρα που έχουν λάβει μεμονωμένα τα κράτη μέλη.
(2)
Το Σεπτέμβριο του 2008 η Επιτροπή ενημερώθηκε ότι ανιχνεύτηκαν υψηλά επίπεδα μελαμίνης σε βρεφικό γάλα και σε άλλα γαλακτοκομικά προϊόντα στην Κίνα. Για να αποτραπεί ο κίνδυνος για την υγεία που μπορεί να συνεπάγεται η έκθεση σε ζωοτροφές και τρόφιμα με υψηλή περιεκτικότητα σε μελαμίνη, η απόφαση 2008/798/ΕΚ της Επιτροπής, της 14ης Οκτωβρίου 2008, για την επιβολή ειδικών όρων που διέπουν την εισαγωγή προϊόντων τα οποία περιέχουν γάλα ή γαλακτοκομικά προϊόντα καταγωγής ή προέλευσης Κίνας, και για την κατάργηση της απόφασης 2008/757/ΕΚ της Επιτροπής (2), προβλέπει την απαγόρευση εισαγωγής στην Κοινότητα προϊόντων που περιέχουν γάλα ή γαλακτοκομικά προϊόντα, σόγια ή προϊόντα σόγιας, τα οποία προορίζονται για ειδική διατροφή βρεφών και νηπίων, και απαιτεί από τα κράτη μέλη να διενεργούν συστηματικούς ελέγχους σε όλες τις αποστολές, καταγωγής ή προέλευσης Κίνας, ζωοτροφών και τροφίμων που περιέχουν γάλα ή γαλακτοκομικά προϊόντα, σόγια ή προϊόντα σόγιας και στις αποστολές όξινου ανθρακικού αμμωνίου που προορίζεται για τρόφιμα και ζωοτροφές. Στην εν λόγω απόφαση το επίπεδο των 2,5 mg/kg θεωρήθηκε το κατάλληλο επίπεδο διαχωρισμού μεταξύ της αναπόφευκτης βασικής παρουσίας μελαμίνης και της μη αποδεκτής νοθείας.
(3)
Ο αριθμός των κοινοποιήσεων που υποβάλλονται μέσω του συστήματος έγκαιρης προειδοποίησης για τα τρόφιμα και τις ζωοτροφές (RASFF), σύμφωνα με το άρθρο 2 παράγραφος 4 της απόφασης 2008/798/ΕΚ, και αφορούν μη αποδεκτά επίπεδα μελαμίνης στα εν λόγω τρόφιμα και ζωοτροφές από την Κίνα, έχει μειωθεί σημαντικά από τον Ιανουάριο του 2009 και οι κινεζικές αρχές έχουν δώσει εγγυήσεις όσον αφορά τους ελέγχους σχετικά με τα επίπεδα μελαμίνης στα εν λόγω τρόφιμα που εξάγονται στην Κοινότητα. Είναι συνεπώς σκόπιμο να επανεξεταστούν τα μέτρα που θεσπίστηκαν με την απόφαση 2008/798/ΕΚ.
(4)
Δεδομένου ότι τα προϊόντα που περιέχουν γάλα ή γαλακτοκομικά προϊόντα, σόγια ή προϊόντα σόγιας τα οποία προορίζονται για ειδική διατροφή βρεφών και νηπίων αποτελούν τη βασική και, σε ορισμένες περιπτώσεις, τη μοναδική τροφή για τα βρέφη και τα νήπια, είναι σκόπιμο να διατηρηθεί η απαγόρευση της εισαγωγής στην Κοινότητα τέτοιων προϊόντων καταγωγής Κίνας. Τα κράτη μέλη πρέπει να εξασφαλίζουν ότι οποιαδήποτε σχετικά προϊόντα που εντοπίζονται στην αγορά καταστρέφονται αμέσως.
(5)
Παράλληλα, δεν είναι πλέον αναγκαίοι συστηματικοί έλεγχοι σε όλες τις αποστολές, προέλευσης ή καταγωγής Κίνας, ζωοτροφών και τροφίμων που περιέχουν γάλα, γαλακτοκομικά προϊόντα, σόγια ή προϊόντα σόγιας ούτε σε όλες τις αποστολές όξινου ανθρακικού αμμωνίου που προορίζεται για τρόφιμα και ζωοτροφές, δεδομένης της σημαντικής μείωσης του αριθμού των κοινοποιήσεων RASFF· κατά συνέπεια, πρέπει να μειωθεί η ένταση των φυσικών ελέγχων. Δεδομένου ότι το όριο των 2,5 mg/kg εξακολουθεί να είναι κατάλληλο για το διαχωρισμό της αναπόφευκτης βασικής παρουσίας μελαμίνης και της μη αποδεκτής νοθείας, τα προϊόντα με υψηλότερο επίπεδο μελαμίνης δεν επιτρέπεται να εισέρχονται στην αλυσίδα των ζωοτροφών και των τροφίμων και πρέπει να καταστρέφονται με ασφαλή τρόπο.
(6)
Ως εκ τούτου, η απόφαση 2008/798/ΕΚ πρέπει να τροποποιηθεί αναλόγως. Ωστόσο, δεδομένης της φύσης των τροποποιητικών διατάξεων, είναι σκόπιμο να αντικατασταθεί η εν λόγω απόφαση με κανονισμό, ο οποίος θα μπορούσε να αναθεωρηθεί μεταγενέστερα με βάση τα αποτελέσματα των ελέγχων που διενεργούν τα κράτη μέλη.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τους σκοπούς της παρούσας απόφασης, οι αναφορές στην Κίνα αφορούν τη Λαϊκή Δημοκρατία της Κίνας.
Άρθρο 2
Απαγόρευση εισαγωγής
1. Απαγορεύεται η εισαγωγή στην Κοινότητα προϊόντων καταγωγής ή προέλευσης Λαϊκής Δημοκρατίας της Κίνας, τα οποία περιέχουν γάλα, γαλακτοκομικά προϊόντα, σόγια ή προϊόντα σόγιας και προορίζονται για ειδική διατροφή βρεφών και νηπίων, υπό την έννοια της οδηγίας 2009/39/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τα τρόφιμα που προορίζονται για ειδική διατροφή (3).
2. Τα κράτη μέλη διασφαλίζουν ότι κάθε τέτοιο προϊόν που εντοπίζεται στην αγορά αποσύρεται αμέσως και καταστρέφεται.
Άρθρο 3
Κοινοποίηση εκ των προτέρων
Οι επιχειρήσεις ζωοτροφών και τροφίμων ή οι αντιπρόσωποί τους προβαίνουν σε προηγούμενη κοινοποίηση στο σημείο ελέγχου που αναφέρεται στο άρθρο 4 παράγραφος 3 σχετικά με την προβλεπόμενη ημερομηνία και ώρα άφιξης όλων των αποστολών όξινου ανθρακικού αμμωνίου καταγωγής ή προέλευσης Κίνας, το οποίο προορίζεται για τρόφιμα και ζωοτροφές, καθώς και των αποστολών ζωοτροφών και τροφίμων που περιέχουν γάλα, γαλακτοκομικά προϊόντα, σόγια ή προϊόντα σόγιας.
Άρθρο 4
Μέτρα ελέγχου
1. Οι αρμόδιες αρχές των κρατών μελών διενεργούν τους ελέγχους των εγγράφων, της ταυτότητας και τους φυσικούς ελέγχους, συμπεριλαμβανομένης της εργαστηριακής ανάλυσης, στις αποστολές όξινου ανθρακικού αμμωνίου που προορίζεται για τρόφιμα και ζωοτροφές καθώς και στις αποστολές ζωοτροφών και τροφίμων που περιέχουν γάλα, γαλακτοκομικά προϊόντα, σόγια ή προϊόντα σόγιας, καταγωγής ή προέλευσης Κίνας, πέρα αυτών που αναφέρονται στο άρθρο 2 παράγραφος 1.
Οι έλεγχοι της ταυτότητας και οι φυσικοί έλεγχοι, συμπεριλαμβανομένων της δειγματοληψίας και της ανάλυσης για την εντοπισμό μελαμίνης, διενεργούνται κατά προσέγγιση στο 20 % των εν λόγω αποστολών.
Τα κράτη μέλη μπορούν να διενεργούν τυχαίους φυσικούς ελέγχους και σε άλλες ζωοτροφές και τρόφιμα καταγωγής Κίνας με υψηλή περιεκτικότητα σε πρωτεΐνη, τα οποία προορίζονται να εισαχθούν στην Κοινότητα.
Οι φυσικοί έλεγχοι που αναφέρονται στην παρούσα παράγραφο αποσκοπούν ειδικότερα στην εξακρίβωση του επιπέδου της μελαμίνης που περιέχεται, ενδεχομένως, στο προϊόν. Οι αποστολές παραμένουν υπό επίσημο έλεγχο εν αναμονή των αποτελεσμάτων της εργαστηριακής ανάλυσης.
2. Κάθε προϊόν που διαπιστώνεται, ύστερα από τους ελέγχους που διενεργούνται σύμφωνα με την παράγραφο 1, ότι περιέχει περισσότερο από 2,5 mg/kg μελαμίνης δεν εισέρχεται στην αλυσίδα των ζωοτροφών και των τροφίμων και καταστρέφεται με ασφαλή τρόπο.
3. Οι έλεγχοι που αναφέρονται στην παράγραφο 1 διενεργούνται στα σημεία ελέγχου που έχουν οριστεί ειδικά από τα κράτη μέλη για το σκοπό αυτό.
Τα κράτη μέλη κοινοποιούν τον κατάλογο των σημείων ελέγχου και τον διαβιβάζουν στην Επιτροπή.
4. Η θέση των αποστολών σε ελεύθερη κυκλοφορία υπόκειται στην επίδειξη, εκ μέρους του υπευθύνου της επιχείρησης ζωοτροφών και τροφίμων ή του αντιπροσώπου του στις τελωνειακές αρχές, στοιχείων που αποδεικνύουν ότι διενεργήθηκαν οι επίσημοι έλεγχοι που προβλέπονται στην παράγραφο 1 και ότι τα αποτελέσματα των φυσικών ελέγχων, εφόσον απαιτούνται, ήταν ευνοϊκά.
Άρθρο 5
Εκθέσεις
Τα κράτη μέλη υποβάλλουν στην Επιτροπή ανά τρίμηνο έκθεση με όλα τα αναλυτικά αποτελέσματα των επίσημων ελέγχων που αναφέρονται στο άρθρο 4 παράγραφο 1. Η έκθεση αυτή υποβάλλεται κατά το μήνα που ακολουθεί το τρίμηνο.
Άρθρο 6
Δαπάνες
Όλες οι δαπάνες που απορρέουν από τους επίσημους ελέγχους που αναφέρονται στο άρθρο 4 παράγραφος 1, συμπεριλαμβανομένων της δειγματοληψίας, της ανάλυσης, της αποθήκευσης και κάθε μέτρου που λαμβάνεται σε περίπτωση μη συμμόρφωσης, επιβαρύνουν τον υπεύθυνο της επιχείρησης ζωοτροφών και τροφίμων.
Άρθρο 7
Κατάργηση
Η απόφαση 2008/798/ΕΚ της Επιτροπής καταργείται.
Οι αναφορές στην καταργηθείσα απόφαση θεωρείται ότι αποτελούν αναφορές στον παρόντα κανονισμό.
Άρθρο 8
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την ημερομηνία έναρξης ισχύος του.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Νοεμβρίου 2009.

Labels: 0
3
17
18